b'\n_START_ARTICLE_\nJohannes Blaskowitz\n_START_SECTION_\nVarhaiset vaiheet\n_START_PARAGRAPH_\nBlaskowitz oli ammattisotilas jo ennen ensimm\xc3\xa4ist\xc3\xa4 maailmansotaa. H\xc3\xa4n k\xc3\xa4vi kadettikoulua ja liittyi armeijaan v\xc3\xa4nrikkin\xc3\xa4 marraskuussa 1901. H\xc3\xa4n palveli aluksi 18. jalkav\xc3\xa4kirykmentiss\xc3\xa4, kunnes jatkoi upseerinopintoja Engersin sotakoulussa, armeijan lukiossa ja viimein sotakorkeakoulussa 1908\xe2\x80\x931911. Valmistuttuaan h\xc3\xa4n kuului hetken 17. husaarirykmenttiin, kunnes sai siirron 170. jalkav\xc3\xa4kirykmenttiin. Kapteeniksi h\xc3\xa4net ylennettiin helmikuussa 1914.\n_START_SECTION_\nSotien v\xc3\xa4linen aika\n_START_PARAGRAPH_\nEnsimm\xc3\xa4isen maailmansodan p\xc3\xa4\xc3\xa4tytty\xc3\xa4 Blaskowitz j\xc3\xa4i esikuntaupseeriksi typistettyyn Reichswehriin. Majuriksi h\xc3\xa4net ylennettiin 1922, everstiluutnantiksi 1926 ja everstiksi 1929. Kenraalikuntaan h\xc3\xa4n p\xc3\xa4\xc3\xa4si 1932. Vuotta my\xc3\xb6hemmin h\xc3\xa4net ylennettiin jo kenraaliluutnantiksi. 1935 seurasi ylennys t\xc3\xa4ydeksi jalkav\xc3\xa4enkenraaliksi ja vuotta my\xc3\xb6hemmin h\xc3\xa4n sai Saksan toisen sotilaspiirin (Wehrkreis) komennon. Maaliskuussa 1939 Hitler miehitti T\xc5\xa1ekkoslovakian. Blaskowitz osallistui operaatioon 3. armeijan komentajana.'